Document ID: 32013R1274

KOMISSION ASETUS (EU) N:o 1274/2013,
annettu 6 päivänä joulukuuta 2013,
Euroopan parlamentin ja neuvoston asetuksen (EY) N:o 1333/2008 liitteiden II ja III ja komission asetuksen (EU) N:o 231/2012 liitteen muuttamisesta ja oikaisemisesta tiettyjen elintarvikelisäaineiden osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan, 14 artiklan ja 30 artiklan 5 kohdan,
ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Asetuksen (EY) N:o 1333/2008 liitteessä III vahvistetaan unionissa elintarvikelisäaineissa, elintarvike-entsyymeissä, elintarvikearomeissa ja ravintoaineissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(3)
Komission 9 päivänä maaliskuuta 2012 antamassa asetuksessa (EU) N:o 231/2012 (3) vahvistetaan asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmät.
(4)
Kyseiset luettelot voidaan saattaa ajan tasalle asetuksen (EY) N:o 1331/2008 3 artiklan 1 kohdassa tarkoitettua yhteistä menettelyä noudattaen joko komission aloitteesta tai hakemuksen perusteella.
(5)
Eritelmien ajan tasalle saattamisen yhteydessä on tarpeen ottaa huomioon elintarvikelisäaineiden eritelmät ja analyyttiset tekniikat, jotka on esitetty Codex Alimentarius -komission hyväksymissä, FAO:n ja WHO:n yhteisen elintarvikelisäaineita käsittelevän asiantuntijakomitean laatimissa eritelmissä, sekä kansainvälinen elintarvikelisäaineiden numerointijärjestelmä, jäljempänä ’numerointijärjestelmä (4)’.
(6)
Selkeyden vuoksi ja numerointijärjestelmään rekisteröidyn nimen mukaisesti olisi tällä hetkellä sallitun elintarvikeväriaineen ”Briljanttimusta BN, musta PN” (E 151) nimeksi muutettava ”Briljanttimusta PN” unionissa elintarvikkeissa käytettäväksi hyväksyttyjen elintarvikelisäaineiden luettelossa ja niiden käyttöä koskevissa edellytyksissä sekä kyseisen lisäaineen eritelmissä.
(7)
Tällä hetkellä elintarvikelisäaineen ”Leväkaroteenit (E 160a (iv))” eritelmissä oleva määritelmä sisältää seuraavaa: ”Karotenoideja voidaan valmistaa myös Dunaliella salina -levästä, jota kasvaa Whyallan suurissa suolaisissa järvissä Etelä-Australiassa (…)”, millä viitataan levien erityiseen kasvupaikkaan eli Whyallaan. Viime vuosina leväkaroteenien globaali kysyntä on kuitenkin kasvanut, ja Australiaan ja muihin maihin on perustettu uusia suolaisia järviä. FAO:n ja WHO:n yhteisen elintarvikelisäaineita käsittelevän asiantuntijakomitean laatimissa nykyisissä leväkaroteenia koskevissa eritelmissä (5) tai Euroopan elintarviketurvallisuusviraston lausunnossa, joka koskee karotenoidien (E 160a (i)) ja beta-karoteenin (E 160a (ii)) turvallisuuden uudelleenarviointia elintarvikelisäaineena (6), ei ole Dunaliella salina -levän kasvupaikkaa (kasvupaikkoja) koskevaa mainintaa tai rajoitusta. Jotta vältettäisiin markkinahäiriöt, eritelmissä olevaa leväkaroteenien (E 160a (iv)) kuvausta olisi tämän vuoksi muutettava.
(8)
Asetuksessa (EU) N:o 231/2012 olevissa kalsiumbisulfiitin (E 227) ja kaliumbisulfiitin (E 228) eritelmissä on virheitä. Nämä virheet olisi oikaistava.
(9)
Asetuksessa (EU) N:o 231/2012 vahvistetaan myös mikrokiteisen selluloosan (E 460 (i)) eritelmät, joiden mukaan tästä elintarvikelisäaineesta käytetään synonyymia ”selluloosageeli”. Codex Alimentarius on hyväksynyt mikrokiteiselle selluloosalle (E 460 (i)) kaksi nimeä, joten sen nimi numerointijärjestelmässä on ”Mikrokiteinen selluloosa (selluloosageeli)”. Jotta voidaan ottaa huomioon aikaisempi käytäntö (7), varmistaa johdonmukaisuus sekä välttää kaupan häiriöt, elintarvikelisäaineelle (E 460 (i)) olisi hyväksyttävä kaksi nimeä ”Mikrokiteinen selluloosa, selluloosageeli”. Näin ollen nimi ”selluloosageeli” olisi poistettava kyseisen elintarvikelisäaineen eritelmissä olevasta kohdasta ”Synonyymit”, ja elintarvikelisäaineen nimeä olisi muutettava samalla tavoin asetuksen (EY) N:o 1333/2008 liitteessä II.
(10)
Selkeyden vuoksi ja numerointijärjestelmään rekisteröidyn nimen mukaisesti olisi elintarvikelisäaineen ”Karboksimetyyliselluloosa, natriumkarboksimetyyliselluloosa, selluloosakumi” (E 466) nimeksi muutettava ”Natriumkarboksimetyyliselluloosa, selluloosakumi” asetuksen (EY) N:o 1333/2008 liitteissä II ja III esitetyssä unionissa hyväksyttyjen elintarvikelisäaineiden luettelossa sekä kyseisen lisäaineen eritelmissä.
(11)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, lausunnon asetuksen (EY) N:o 1333/2008 liitteissä II ja III esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska edellä tarkoitetuilla unionin luettelojen ajan tasalle saattamisilla ei todennäköisesti ole vaikutusta ihmisten terveyteen, elintarviketurvallisuusviranomaisen lausuntoa ei ole tarpeen pyytää.
(12)
Sen vuoksi asetuksia (EY) N:o 1333/2008 ja (EU) N:o 231/2012 olisi muutettava ja oikaistava.
(13)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liitteet II ja III tämän asetuksen liitteen I mukaisesti.
2 artikla
Muutetaan asetuksen (EU) N:o 231/2012 liite tämän asetuksen liitteen II mukaisesti.
3 artikla
Elintarvikelisäaineita ”Briljanttimusta BN, musta PN” (E 151) ja ”Karboksimetyyliselluloosa, natriumkarboksimetyyliselluloosa, selluloosakumi” (E 466) sekä näitä elintarvikelisäaineita sisältäviä elintarvikkeita, jotka on varustettu pakkausmerkinnöillä tai saatettu markkinoille enintään kahdenkymmenenneljän kuukauden kuluessa tämän asetuksen voimaantulosta ja jotka eivät ole tämän asetuksen vaatimusten mukaisia, voidaan pitää kaupan varastojen loppumiseen saakka.
4 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä joulukuuta 2013.

Labels: 0
3
17